Луиш ди Камоинш
Обичащият неусетно става…

Превод от португалски: Симеон Хаджикосев, 1984

chitanka.info

Обичащият неусетно става

съставна част от образа мечтан:

нима ликът любим ще е желан,

щом част от него вече обладава.

Щом моята душа преобразява,

нима ще има тялото друг блян?

Самичък да отдъхвам съм призван —

със себе си душата се споява.

Но тя, представа чиста и красива,

тъй както следствие с причина —

с душата ми в една тоналност свири;

идея сякаш, в мисълта ми се разкрива,

та любовта, що мене не отмина,

като материята проста форма дири.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.